פיט אגילר

פיטר ריי "פיט" אגילר (באנגלית: Peter Rey "Pete" Aguilar; נולד ב-19 ביוני 1979) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס ה-31 של מדינת קליפורניה, מאז 2015. טרם היבחרו לקונגרס, היה אגילר ראש העיר רדלנדס בשנים 2010–2014. בין תפקידיו בהנהגה הדמוקרטית היה סגן מצליף ראשי בסיעה הדמוקרטית בבית הנבחרים ומצליף השדולה ההיספנית. אגילר נולד בפונטנה שבקליפורניה, וגדל במשפחה ממעמד הפועלים בסן ברנרדינו. את לימודיו הגבוהים השלים באוניברסיטת רדלנדס, שם למד ממשל ומנהל עסקים. בשנת 2001 החל את דרכו הציבורית, כאשר מושל קליפורניה גריי דייוויס מינה אותו לסגן מנהל משרד האימפריה הפנימית האזורי של המושל (Inland Empire Regional Office), ובסופו של דבר נהפך אגילר למנהל המשרד בפועל. ב-2006 הפך אגילר לחבר הצעיר ביותר במועצת העירייה של רדלנדס בכל 126 שנות הקיום של העיר, כאשר חמישה חברי מועצה — רפובליקנים ודמוקרטים כאחד — בחרו אותו למלא רִיק באחד ממושבי המועצה מתוך 11 טוענים לכתר. כעבור שנה נבחר כהלכה לתקופת כהונה מלאה, ובשנת 2010 מונה לראש העירייה, כמו גם ב-2012. כראש העיר פעל אגילר לאיזון תקציב העירייה תוך בניית עתודות פיננסיות. כהונתו פגה בדצמבר 2014. בעקבות תוצאות מפקד האוכלוסין של ארצות הברית שנערך ב-2010, הפך מחוז הקונגרס ה-31 של קליפורניה לדמוקרטי יותר מבחינה דמוגרפית. לכן, בינואר 2012 הכריז אגילר כי יתמודד לייצוג מחוז קונגרס זה בבית הנבחרים של ארצות הברית מול נציג המחוז המכהן גרי מילר הרפובליקני. על אף שזכה במרב קולות הבוחרים מקרב המועמדים הדמוקרטים, הוא סיים במקום השלישי לאחר מילר ורוברט דאטון, מנהיג הסיעה הרפובליקנית בסנאט המדינתי. לפיכך הוא לא העפיל לבחירות הכלליות, ותקוותיו להיבחר לבית הנבחרים האמריקאי נגוזו. עם זאת, במרץ 2013, לקראת בחירות 2014, הכריז אגילר כי יתמודד בשנית במחוז הקונגרס ה-31. בבחירות המקדימות הפתוחות סיים שני, אך בבחירות הכלליות גבר על המועמד הרפובליקני פול צ'אבו עם 51.4% מהקולות. כהונתו של אגילר בקונגרס התמקדה בהגירה לארצות הברית, יצירת מקומות עבודה, תקני מסחר, בקרת נשק, ביטחון לאומי, זכויות להט"ב, ענייני חיילים משוחררים, מלחמה בסמים, חובות הלוואות סטודנטים והגנת הסביבה. אגילר תמך בחקיקה שנועדה לעודד אנשים בתחום אבטחת המידע להצטרף אל הכוחות המזוינים ופעל למען אפליה של קבלנים ממשלתיים נגד קהילת הלהט"ב ומתן מימון לחיילים משוחררים חסרי בית. בצוותא עם הסנאטורית דיאן פיינסטיין וחבר הקונגרס הרפובליקני פול קוק, אגילר הציג חקיקה להגנה על בתי הגידול הטבעיים לאורך נהר סנטה אנה. אגילר נשבע להילחם בביטול חוק הגנת החולה וטיפול בר השגה, ומיצב עצמו כחבר קונגרס בעל דפוס הצבעה ליברלי. לקראת התכנסות הקונגרס ה-117 של ארצות הברית החל לכהן כסגן יושב ראש הסיעה הדמוקרטית בבית הנבחרים, והחליף בתפקיד את קת'רין קלארק. ברוב של 148 מול 82, גבר על עמיתתו רובין קלי ממדינת אילינוי, ובכך נהיה ללטיני הבכיר ביותר בהנהגה הדמוקרטית. כשנה לאחר מכן, לאחר בחירות 2022 ולקראת התכנסות הקונגרס ה-118, נבחר ליושב ראש הסיעה הדמוקרטית בבית הנבחרים. מדיה וקבצים בנושא פיט אגילר בוויקישיתוף אתר האינטרנט הרשמי של פיט אגילר בבית הנבחרים (באנגלית) פיט אגילר, ברשת החברתית פייסבוק פיט אגילר, ברשת החברתית אקס (טוויטר) פיט אגילר, סרטונים בערוץ היוטיוב פיט אגילר, באתר המדריך הביוגרפי של הקונגרס של ארצות הברית (באנגלית) ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית) ג'ינה טונרלו, Redlands Mayor Aguilar Announces Second Congressional Run, באתר Patch.com‏, 2 באפריל 2013 (באנגלית) California's 31st Congressional District elections, 2012, באתר Ballotpedia (באנגלית) בן גוד, ELECTIONS: Redlands mayor announces congressional bid, באתר The Press-Enterprise‏, 12 בינואר 2012 (באנגלית) שרה ד. וייר, California Rep. Pete Aguilar wins vice chair position in House Democratic leadership, באתר לוס אנג'לס טיימס, 19 בנובמבר 2020 (באנגלית) לינדזי מקפרסון, House Democrats elect Aguilar, Allred in contested leadership elections, באתר Roll Call‏, 19 בנובמבר 2020 (באנגלית) מיני ראקר, House Democrats Pick Top Leadership That Includes Zero White Men—A First for Congress, באתר מגזין טיים, 30 בנובמבר 2022 (באנגלית)